Predkladacia správa

Návrh zákona o právach a povinnostiach pri získavaní a spracovávaní informácií a ich verejnom šírení prostredníctvom komunikačných médií (tlačový zákon) sa predkladá na základe Plánu legislatívnych úloh vlády Slovenskej republiky na rok 2004 s poukazom na uznesenie vlády Slovenskej republiky č. 249 zo 6. apríla 2005.

 Pri príprave návrhu zákona predkladateľ konštatoval, že názov pre pripravovaný zákon uvedený v Pláne legislatívnych úloh vlády Slovenskej republiky na rok 2004 (Zákon o masmédiách) dôsledne nekorešponduje s predmetom a účelom pripravovanej právnej úpravy. Upravený názov plne zodpovedá obsahu, ktorý reflektuje požiadavku upraviť pravidlá a vzťahy medzi novinármi (pôvodcami informácií), šíriteľmi (vydavateľmi komunikačných médií) a príjemcami informácií (respondentmi).    

Platný zákon č. 81/1966 Zb. o periodickej tlači a ostatných hromadných informačných prostriedkoch v znení neskorších predpisov už dnes v mnohých smeroch neodráža odborné, spoločenské, technologické ani medzinárodné aspekty rozvoja informačnej spoločnosti. Napriek tomu, že boli prijaté právne úpravy regulujúce najmä oblasť rozhlasového a televízneho vysielania a retransmisie, vznikla objektívna a aktuálna potreba pripraviť návrh zákona, ktorý by komplexnejšie upravil problematiku získavania a spracovávania informácií a ich šírenia  prostredníctvom komunikačných médií.

V procese prípravy návrhu zákona sa dôraz kládol na jeho kompatibilitu s článkom 10 Európskeho dohovoru o ochrane ľudských práv a základných slobôd,  ako aj na ďalšie právne dokumenty Rady Európy v oblasti médií a slobody prejavu (napr. Odporúčanie č. R/97/19 Výboru ministrov členským štátom o zobrazovaní násilia v elektronických médiách, Odporúčanie č. R/97/20 Výboru ministrov členským štátom o prejavoch nenávisti, Odporúčanie č. R/97/21 Výboru ministrov členským štátom o médiách a podpore kultúry znášanlivosti, Odporúčanie č R/99/1 Výboru ministrov členským štátom o opatreniach na podporu mediálneho pluralizmu).
V tomto kontexte možno zdôrazniť, že priamym ohrozením slobody, plurality a nezávislosti komunikačných  médií je koncentrácia a monopolizácia, a preto návrh zákona v súlade s Odporúčaním č. R/94/13 Výboru ministrov členským štátom k opatreniam na podporu transparentnosti komunikačných médií zabezpečuje nezávislosť médií na báze identifikácie štruktúry vlastníctva periodickej tlače, s osobitým dôrazom na intermediálne (tzv. krížové) vlastníctvo a v nadväznosti na už existujúcu úpravu v oblasti vysielania. 
Predkladaný návrh zákona tiež v súlade s Rezolúciou Parlamentného zhromaždenia Rady Európy č. 1003/1993 o etike novinárstva rešpektuje práva novinárov a ďalších osôb podieľajúcich sa na sprostredkúvaní informácií verejnosti a zároveň kladie dôraz na spoločenskú zodpovednosť médií. 
V širšom medzinárodnom kontexte boli pri príprave zákona zohľadnené aj relevantné princípy (voľný pohyb tovaru a služieb) Európskej únie vo väzbe k upravovanej oblasti. 
Predložený návrh zákona reflektuje rýchly technologický vývoj komunikačných médií, a je preto technologicky neutrálny.

Pripravovaný návrh zákona bol 3. marca 2005 predložený na rokovanie Rady ministra kultúry Slovenskej republiky pre masmédiá. Prítomní členovia pripravovanú právnu úpravu zobrali na vedomie a odporučili pokračovať v legislatívnom procese. 

Návrh zákona bol v súlade s § 15 zákona č. 81/1966 Zb. v znení neskorších predpisov  prerokovaný aj so zástupcami vydavateľov periodickej tlače, zástupcami vysielateľov a zástupcami novinárov, ako aj zástupcami ďalších dotknutých subjektov. 

Navrhovaný zákon bol predmetom medzirezortného pripomienkového konania v termíne od 30. augusta do 21. septembra 2005. V rámci pripomienkovania bolo priamo oslovených 60 subjektov. K návrhu zákona sa v stanovenom termíne vyjadrilo 32 subjektov zo 64 pripomienkujúcich subjektov, ktoré vzniesli 43 zásadných pripomienok. V rámci vysporiadania zásadných pripomienok, ktoré sa uskutočnilo od 10. októbra 2005 do 1. februára 2006 boli odstránené rozpory s jednotlivými pripomienkujúcimi subjektmi. 

Predložený návrh nie je v rozpore s Ústavou Slovenskej republiky ani medzinárodnými záväzkami, ktorými je Slovenská republika viazaná, a je kompatibilný s právom EÚ/ES.

V súvislosti s prijatím návrhu zákona sa nepredpokladá žiaden dopad na verejné financie tak, ako je vymedzené v doložke vplyvov. Návrh zákona nebude mať negatívny dopad ani na zamestnanosť, podnikateľské prostredie, obyvateľov, hospodárenie podnikateľskej sféry a iných právnických osôb, ako ani na životné prostredie.

Legislatívna rada vlády SR prerokovala a schválila s pripomienkami predmetný návrh zákona na svojom zasadnutí 20. februára 2006.
V novom znení návrhu zákona sú zohľadnené pripomienky uplatnené v stanovisku sekretariátu Legislatívnej rady vlády SR a pripomienky vznesené na rokovaní Legislatívnej rady SR. Na rokovanie vlády SR sa materiál predkladá bez rozporov.